Diari Oficial de la Generalitat Valenciana


Sumari del DOGV 5679, del 14-01-2008 (2007/15314)

ACORD de 4 de desembre de 2007, de la Mesa de les Corts Valencianes, en relació amb convocatoria d'ajudes a ONGD per a l'exercici 2007.
---------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/15817


Data del document
:   04-12-2007

Organisme emissor
:   Corts Valencianes

Tipus de document
:   Acord

Descriptors 

:   * ajuda pública
    * suport econòmic
    * cooperació internacional
    * organització no governamental
    * ajuda al desenvolupament

ACORD de 4 de desembre de 2007, de la Mesa de les Corts Valencianes, en relació amb convocatoria d'ajudes a ONGD per a l'exercici 2007. [2007/15017]
Les Corts han manifestat de manera constant el seu suport a la cooperació i la solidaritat internacionals amb tots els països en vies de desenvolupament i han compartit la sensibilitat de les institucions de la Generalitat i de l'Estat amb l'aprovació d'iniciatives i accions encaminades a promoure el respecte als drets humans en tots els pobles, especialment els més necessitats.
D'això hi ha una bona prova tant en les diferents i molt nombroses resolucions adoptades en aquesta matèria pels òrgans de les Corts en el marc de l'activitat del Ple, en el de les comissions permanents i les diverses comissions especials d'estudi creades en la IV, V, VI i VII legislatures, com també per la Mesa de les Corts.
Atès que la política desenvolupada per la Comunitat Valenciana en aquesta matèria constitueix l'expressió del compromís de la nostra societat amb la solidaritat, les Corts, com a primera institució de la Generalitat i representant legítima del poble valencià, han establert tradicionalment una línia d'actuació pròpia, en el marc de l'autonomia pressupostària i organitzativa que és característica de la institució parlamentària.
La Mesa de les Corts i la Comissió de Govern Interior van acordar per unanimitat en la sessió del dia 26 d'octubre de 1994, a proposta de la Presidència, que el 0,7 de la totalitat dels pressuposts de les Corts es destinara com a «ajuda als països del tercer món». Aquest acord es va adoptar amb ocasió de l'aprovació del Projecte de Pressupost de la Cambra per a 1995, el qual es va trametre al Consell i es va incorporar al pressupost de la Generalitat. El pressupost de la cambra va quedar finalment integrat en la Llei 13/1994, de 31 de desembre, de Pressuposts de la Generalitat per a l'Any 1995.
A partir de l'any 1995 les Corts han destinat un percentatge del seu pressupost a subvencionar projectes d'aquesta naturalesa duts a terme per organitzacions no governamentals (ONG). L'aprovació i la gestió de la despesa corresponent als crèdits pressupostaris destinats a aquesta finalitat es fa pels òrgans de la cambra mateixos.
En el mateix sentit que anys anteriors, en el Projecte de Pressupost de les Corts per a 2007, aprovat per la Mesa de les Corts i tramitat per la Comissió de Govern Interior, s'inclou la partida pressupostària 01.111.48040 Ajudes al tercer món, per tal de possibilitar el finançament de l'atorgament d'aquestes subvencions. Aquest pressupost s'ha incorporat al Projecte de pressuposts de la Generalitat Valenciana per a 2007 i forma part de la Llei 11/2006, de 27 de desembre, de Pressuposts de la Generalitat Valenciana per a 2007.
Ha de tenir-se en compte, a més de l'anterior, que Llei 6/2007, de 7 de febrer, de Cooperació al Desenvolupament de la Comunitat Valenciana, estableix en la disposició addicional que «les Corts Valencianes, en virtut de la seua autonomia organitzativa i pressupostària, podran realitzar i promoure actuacions en matèria de cooperació internacional al desenvolupament en el marc dels principis, objectius i criteris d'actuació establerts en aquesta llei i en coordinació amb el Consell.»
El contingut de les bases i la convocatòria que se sotmeten a la consideració de la Mesa de les Corts respon al doble propòsit d'aclarir al màxim el procés d'atorgament d'aquestes subvencions i d'adequar els acords que adopte l'òrgan de govern de la cambra i les actuacions que realitzen els seus serveis al que hi ha disposat en la normativa estatal i autonòmica que resulta aplicable a la concessió de subvencions, al finançament públic de projectes de cooperació internacional al desenvolupament i, finalment, en matèria de gestió dels fons públics.
Tal com s'ha indicat anteriorment, sense perjudici del respecte a l'autonomia pressupostària i organitzativa que es pròpia de la institució parlamentària, ha d'observar-se en la convocatòria i en la resolució de l'expedient que es tramite allò que hi ha disposat en l'esmentada normativa estatal, autonòmica i, si escau, de la Unión Europea.
A això anterior cal afegir que en l'elaboració d'aquesta proposta de convocatòria s'ha tingut en compte, a més de la normativa citada en les consideracions jurídiques esmentades, l'Acord del Consell de la Generalitat pel qual s'aprova el Pla anual de cooperació per al desenvolupament de la Generalitat 2007, i també el Pla director de la cooperació valenciana 2004-2007.
S'ha aportat a l'expedient el document RC expedit pel cap del Servei Econòmic de les Corts que acredita que hi ha crèdit adequat i suficient per a atendre les obligacions de contingut econòmic derivades de la concessió efectiva de les subvencions.
En virtut de tot això, atès el que hi ha disposat en la normativa estatal i autonòmica que resulta aplicable a l'atorgament de subvencions a la cooperació internacional al desenvolupament o en matèria de gestió dels fons públics, la Mesa de les Corts, en la reunió del dia 4 de desembre de 2007 ha adoptat aquest acord:
Primer
Aprovar les bases i la convocatòria per les Corts d'ajudes a projectes de cooperació internacional al desenvolupament que duen a terme les organitzacions no governamentals per al desenvolupament (ONGD), exercici 2007, a càrrec del pressupost de la cambra. El tenor literal de les bases i la documentació necessària per a emplenar les sol·licituds es troben en els annexos I, II i III d'aquest acord.
Segon
No es consideren inclosos en la convocatòria els projectes que tinguen com a objecte l'ajuda humanitària, ni els de caràcter assistencial que tinguen per finalitat atendre situacions d'emergència. Aquestes ajudes per motius humanitaris i les que tinguen caràcter d'emergència podran efectuar-se excepcionalment per concessió directa, dins de les limitacions pressupostàries, de conformitat amb el que hi ha previst en l'article 22.2 de la Llei 38/2003, de 17 de novembre, General de Subvencions.
Tercer
Les entitats que presenten projectes a aquesta convocatòria hauran d'acreditar que compleixen els requisits establerts en les bases aprovades per la Mesa de les Corts. Els projectes que es presenten a aquesta convocatòria hauran d'adaptar-se a les prioritats horitzontals, sectorials i geogràfiques establertes en el Pla anual de cooperació per al desenvolupament de la Generalitat 2007 aprovat pel Consell.
Quart
Les ajudes que es concedesquen en virtut d'aquesta convocatòria seran sufragades a càrrec de la partida pressupostària 01.111.48859 Ajudes al tercer món, del pressupost de les Corts per a 2007, per un import global màxim de 325.000 euros.
Cinquè
El termini de presentació de sol·licituds serà de 30 dies naturals comptadors l'endemà de la publicació d'aquest acord en el Diari Oficial de la Comunitat Valenciana. En el cas que el darrer dia del termini fóra inhàbil, el termini s'entendrà prorrogat al primer dia hàbil següent, de conformitat amb el que hi ha disposat en l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
El lloc de presentació de les sol·licituds serà preferentment el Registre General de les Corts, situat al carrer de la Llibertat, número 3, de la ciutat de València, i, alternativament, qualsevol dels llocs que estableix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
Qualsevol informació sobre la tramitació de la convocatòria podrà sol·licitar-se a la Comissió de Selecció o en els serveis jurídics de les Corts, telefonant al número 131 106 518.
Sisè
La resolució de les sol·licituds es notificarà a les persones interessades, de conformitat amb el que hi ha disposat en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini màxim de sis mesos des de la data de publicació de la convocatòria en el Diari Oficial de la Comunitat Valenciana. Aquesta resolució es publicarà en el BOC i el Diari Oficial de la Comunitat Valenciana. Això no obstant, si transcorre el termini màxim per a resoldre sense que es produesca la resolució expressa, les persones interessades podrien entendre desestimades les seues sol·licituds per silenci administratiu.
Setè
Aquesta resolució posarà fi a la via administrativa i contra aquesta es podrà interposar, potestativament, recurs de reposició davant la Mesa de les Corts, en el termini d'un mes comptador l'endemà de la notificació a la persona interessada, de conformitat amb el que hi ha previst en els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació a l'interessat, de conformitat amb el que hi ha previst en els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
Vuitè
D'aquest acord i de les bases corresponents es retrà compte a la Comissió de Govern Interior. Així mateix, es comunicarà a la conselleria de Cooperació i Participació, als grups parlamentaris i a l'Àrea Econòmica de la cambra. Finalment, s'inserirà en la pàgina web de les Corts i es publicarà en el Butlletí Oficial de les Corts (BOC) i en el Diari Oficial de la Comunitat Valenciana (DOCV).
Palau de les Corts, València, 4 de desembre de 2007.- La presidenta: María Milagrosa Martínez Navarro. El secretari segon: Antoni Such Botella.
ANNEX I
BASES DE LA CONVOCATÒRIA D'AJUDES A PROJECTES DE COOPERACIÓ INTERNACIONAL AL DESENVOLUPAMENT LES CORTS 2007
Primera. Marc normatiu i principis generals
1. La concessió d'ajudes i subvencions per les Corts per a la cooperació internacional amb els països en vies de desenvolupament es regirà, sense perjudici de l'autonomia pressupostària i organitzativa de la cambra, per la normativa aplicable en la matèria dictada per la Generalitat Valenciana, l'estat i, si escau, la Unió Europea.
2. Les actuacions realitzades per les Corts en aquesta matèria s'inspiraran en els principis, els objectius i les prioritats establertes per l'estat i per la Generalitat Valenciana.
3. Tots els projectes a cofinançar a l'empara de la convocatòria d'ajudes de cooperació al desenvolupament realitzada per les Corts hauran de tenir presents els enfocaments horitzontals següents: reducció de la pobresa, democràcia i defensa dels drets humans, igualtat entre homes i dones i sostenibilitat ambiental i prevenció de riscs.
4. Les subvencions i les ajudes s'atorgaran en règim de concurrència competitiva, mitjançant una convocatòria aprovada anualment per la Mesa de les Corts i publicada en el BOC i el DOCV. L'acord adoptat a l'efecte per l'òrgan rector de la cambra serà comunicat a la conselleria d'Immigració i Ciutadania, als grups parlamentaris i al Consell de Personal de les Corts.
5. No es consideraran inclosos en la convocatòria els projectes que tinguen com a objecte l'ajuda humanitària ni els de caràcter assistencial que tinguen per finalitat atendre situacions d'emergència. Aquestes ajudes per motius humanitaris i les que tinguen caràcter d'emergència podran efectuar-se excepcionalment per concessió directa, dins de les limitacions pressupostàries, d'acord amb el que hi ha previst en l'article 22.2 de la Llei 38/2003, de 17 de novembre, General de Subvencions.
Segona. Criteris prioritaris per a la selecció de projectes
Atès el Pla anual de cooperació per al desenvolupament de la Generalitat 2007, aprovat mitjançant l'Acord del Consell, per a la resolució d'aquesta convocatòria es tindran en compte les prioritats següents:
A) Prioritats geogràfiques:
En aquesta convocatòria es cofinançaran aquells projectes que tinguen com a destinataris països o poblacions considerats prioritaris o d'atenció específica segons el Pla anual 2007.
2. Es consideren països prioritaris els països o les poblacions següents:
a) A Iberoamèrica: Bolívia, Colòmbia, Equador, el Salvador, Guatemala, Hondures, Nicaragua, el Perú i la República Dominicana.
b) Al Magrib i l'Orient Mitjà: Algèria, el Marroc, la població sahrauí i els territoris palestins.
c) A l'Àfrica Subsahariana: Angola, Moçambic, Benín, Burkina Faso, Mali, Rwanda, Kenya, Uganda i Sierra Leone.
d) A Àsia: l'Índia.
3. Es consideraran d'atenció específica els països amb sectors de la població o zones geogràfiques en condicions de baix desenvolupament econòmic i social, i aquells que siguen objecte d'actuacions més puntuals. Dins d'aquest grups s'inclouen:
a) A Iberoamèrica: l'Argentina, Cuba, el Paraguai, Mèxic, Brasil, Haití i Panamà.
b) Al Magrib i l'Orient Mitjà: Mauritània, Tunísia i Jordània.
c) A l'Àfrica Subsahariana: el Senegal, la República Democràtica del Congo, Etiòpia, Guinea Bissau, Libèria, el Sudan, el Txad, la Costa d'Ivori, Guinea Equatorial i Madagascar.
d) A Àsia: les Filipines i Bangla Desh.
e) A Europa central i oriental: Bòsnia i Herzergovina i Albània.
B) Prioritats sectorials:
D'acord amb el Pla anual de cooperació al desenvolupament de la Generalitat 2007, els projectes cofinançats en aquesta convocatòria hauran de recollir un o uns quants dels sectors següents:
a) Necessitats socials bàsiques:
1. Enfortiment dels sistemes de salut d'acord amb les prioritats locals i nacionals dels països destinataris i amb les recomanacions d'organismes internacionals: salut pública i prevenció de malalties transmissibles; atenció primària, per tal d'ampliar la cobertura poblacional i integrar-hi pràctiques tradicionals eficaces; atenció especialitzada per incrementar la capacitat tècnica i de gestió dels hospitals i centres d'especialitats, i política sanitària mitjançant les eines necessàries per al desenvolupament com a plans de salut, i sistemes d'informació, avaluació i control de sanitat. Especialment es valorarà la millora de la salut materna, la reducció de la mortalitat infantil i la lluita contra la VIH/sida, el paludisme i altres malalties greus (malària, dengue, malaltia de Chagas, tuberculosi, etc.).
2. Millora de la qualitat de l'educació i la formació bàsica, que inclou l'educació primària universal, amb especial atenció al foment de l'educació bàsica, l'alfabetització d'adults, la construcció d'infraestructures adequades i segures, la provisió d'equipament escolar, la millora de la formació i la condició del professorat, com també el foment de l'educació intercultural bilingüe, adaptada a la identitat cultural de la població. Serà transversal a tots els projectes la promoció de la igualtat de gènere en l'accés i l'aprofitament de l'educació per part de les xiquetes i les dones.
3. Millora de les infraestructures socials, l'accés a un habitatge digne i especialment el control i el tractament de l'aigua, el sanejament ambiental i el tractament de residus.
4. Impuls de la sobirania alimentària per tal de garantir el dret a l'alimentació, promovent alhora el dret dels pobles a definir les pròpies polítiques i estratègies sostenibles de producció, distribució i consum d'aliments, fomentant el respecte i la defensa de la diversitat cultural i ètnica respecte dels modes de producció i comercialització dels recursos naturals. Es donarà prioritat a les iniciatives que promoguen l'accés i el control als recursos productius (terra, aigua i llavors, entre d'altres) i l'accés de les dones a la propietat.
b) Protecció de les persones més vulnerables:
1. Infància i joventut. Es potenciaran especialment les actuacions que afavoresquen noves relacions entre els gèneres en tots els nivells de l'ensenyament i les destinades a la protecció dels drets de la infància, especialment a l'eradicació de l'explotació infantil i l'atenció als infants del carrer.
2. Població refugiada, desplaçada o afectada pels desastres. Es promouran actuacions encaminades a prevenir, preparar i pal·liar els desastres, i també l'atenció a les poblacions afectades pels conflictes civils, els desastres naturals i les crisis humanitàries.
3. Poblacions indígenes. Se'n promourà el dret a l'autodesenvolupament, és a dir, a configurar els processos propis de desenvolupament social, econòmic, polític i cultural, mantenir-ne les identitats culturals i participar plenament i lliurement en els processos democràtics de les seues comunitats i dels seus països.
4. Població amb discapacitat. Es promouran actuacions que en faciliten la integració familiar i educativa, la participació social i la inserció en el mercat laboral, com també el foment de les seues habilitats personals i la recuperació de capacitats sensorials, físiques i mentals.
c) Millora de les condicions laborals i la generació d'ingressos dels col·lectius més desfavorits.
1. Desenvolupament de programes de cooperativisme, associacionisme i altres fórmules col·lectives semblants, com també l'enfortiment del sistema de microcrèdits i l'execució de programes de generació de microempreses i autoocupació, amb atenció especial a les actuacions que promoguen l'accés al crèdit a les dones per a la realització d'activitats productives, sempre que vaja acompanyat de mesures que n'asseguren el control i la gestió.
2. Enfortiment dels sector productius, principalment el sector agrícola, amb èmfasi especial en els projectes que promoguen la diversificació de conreus de forma sostenible.
3. Promoció del sector de la producció i la distribució d'aliments, amb atenció especial al respecte i al desenvolupament del principi de sobirania alimentària.
4. Foment del comerç justi del consum responsable facilitant a les cooperatives de comerç just l'accés al mercat.
5. Enfortiment de xarxes de comerç local i nacional.
6. Desenvolupament de la capacitat empresarial i professional com també l'autoocupació de les dones i la població juvenil.
7. Formació dels treballadors i les treballadores i difusió dels drets laborals.
8. Foment del turisme sostenible.
d) Enfortiment de les administracions descentralitzades i promoció de la societat civil: Es prioritzaran les accions encaminades a generar plans de desenvolupament local i regional que incidesquen en la millora de la governabilitat democràtica i fomenten els mecanismes de la participació ciutadana, els processos de descentralització i governabilitat local i el paper de les administracions locals en el desenvolupament sostenible de les regions i els municipis. Així mateix, es promourà la formació de tècnics municipals i la prestació d'assistències tècniques per a la millora dels serveis públics en els àmbits socials, econòmics i mediambientals. També es potenciarà la participació de la societat civil, especialment de les organitzacions indígenes, de dones i de joves, en les polítiques públiques.
e) Promoció de la cultura de pau: es prioritzaran les accions dirigides a l'enfortiment de les capacitats de governabilitat democràtica, negociació i construcció de processos de pau.
També es fomentaran programes dirigits a països i territoris que afronten situacions de conflicte, i es donarà suport a les accions de cooperació orientades a prevenir i reduir la vulnerabilitat de les poblacions. A més, s'impulsaran projectes destinats a la construcció d'una pau duradora a través de processos de reconstrucció i reconciliació postbèl·lica. Es prestarà atenció especial a les necessitats concretes de les dones i la infància en la resolució de crisis humanitàries i conflictes armats, es fomentarà el respecte dels drets de les poblacions refugiades i desplaçades i s'atendran les necessitats derivades de la protecció específica que això requereix.
C) Altres prioritats:
1. Així mateix, es donarà prioritat a:
a) Projectes que complementen o reforcen plans estratègics d'intervenció en què participen tres o més organitzacions no governamentals per al desenvolupament valencianes.
b) Propostes que donen continuïtat a accions suportades en exercicis anteriors per la Generalitat.
c) Iniciatives que s'incloguen dins les prioritats de desenvolupament dels països receptors de l'ajuda.
d) Projectes en què participen dues o més entitats, amb capacitats complementàries.
e) Projectes en què es demostre capacitat tècnica i experiència suficient de l'entitat sol·licitant en el sector o els sectors d'intervenció.
f) Projectes que presenten un pla de sostenibilitat que garantesca la continuïtat del projecte una vegada desapareguda l'ajuda externa.
g) Projectes on hi haja una gran implicació de la població beneficiària en les diferents fases d'execució del projecte.
h) Projectes que compten amb una implicació financera elevada de l'entitat sol·licitant i en què el major percentatge de la subvenció rebuda tinga destinació al país on es du a terme l'execució del projecte.
2. En els projectes de cost total igual o inferior a 250.000 euros, la realització d'una avaluació final de resultats i objectius serà considerada com a mèrit preferent a l'hora valorar-los.
Tercera. Requisits de les ONGD sol·licitants de la subvenció
1. Les ONGD sol·licitants de la subvenció hauran de complir els requisits exigits per l'article 5 del Decret 201/1997, d'1 de juliol, del Govern valencià. L'acreditació del compliment d'aquests requisits es realitzarà en la forma prevista en aquest decret i en aquestes bases.
2. D'acord amb el que hi ha establert en l'article 5.a del Decret 201/1997, els articles 33 de la Llei 23/1998, de 7 juliol, de Cooperació Internacional, i l'article 2 del Reial decret 993/1999, d'11 de juny, pel qual s'aprova el Reglament del registre d'organitzacions no governamentals de desenvolupament adscrit a l'Agència Espanyola de Cooperació Internacional, s'haurà de presentar certificació acreditativa de la inscripció en aquest registre. Quedaran exemptes d'aquests requisits les entitats que hagen resultat subvencionades en la convocatòria anterior a aquesta, les quals hauran d'aportar un certificat del secretari amb el vistiplau del president de l'entitat, en què s'acredite que continua inscrita i que no n'han variat les condicions d'inscripció.
3. Així mateix, hauran d'acreditar l'experiència en la realització d'aquest tipus de projectes mitjançant l'aportació de documents justificatius de l'execució, individualment o en agrupació amb altres ONGD, de sis projectes de cooperació a països en via de desenvolupament. En el cas d'agrupació d'ONGD, serà suficient que la que actua com a responsable del projecte acredite aquesta experiència prèvia.
4. S'eximeixen de l'acreditació de l'experiència prèvia les entitats que ja hagueren rebut subvencions atorgades per les Corts en anualitats anteriors o en convocatòries anteriors d'ajudes del programa de cooperació de la Generalitat Valenciana a projectes de cooperació al desenvolupament.
Quarta. Requisits tècnics del contingut dels projectes
Primer. El contingut dels projectes haurà d'incloure:
1. Identificació i formulació precises, amb objectius clars i realistes.
2. Calendari detallat d'accions, amb determinació de l'exercici pressupostari en què es desenvoluparà cadascuna, en el cas de projectes que incloguen més d'un exercici.
3. Desglossament pressupostari detallat que distingesca els costs imputats a cada exercici pressupostari.
4. Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, s'haurà d'incloure document de conformitat de les autoritats locals.
5. Criteris o indicadors que permeten mesurar el grau de realització dels objectius fixats.
6. Implicació en el projecte de les entitats que actuen com a contrapart al país receptor i, si escau, participació dels beneficiaris en el disseny, l'execució i l'avaluació de l'activitat.
7. Consideració del factor gènere en tot el cicle del projecte per a analitzar els problemes, definir els grups destinataris i els beneficiaris, definir els objectius, definir indicadors i controlar les activitats.
8. Identificació exacta i detallada de les fonts de finançament complementàries de la subvenció de les Corts.
9. Memòria econòmica i pla de finançament, elaborats d'acord amb el que hi ha establert els articles 6, 7, 8 i 10.7.b del Decret 201/1997, d'1 de juliol, del Govern valencià (DOGV número 3036) on s'identifiquen els recursos necessaris, el nombre d'unitats de cada recurs, el preu per unitat, en la moneda local i en euros, i l'import total.
10. Factures proforma acreditatives dels costs per unitat dels recursos que s'hi utilitzen. Donat cas que, de manera excepcional, no puga disposar-se de factures proforma d'algun concepte de despesa, haurà de presentar-se informe justificatiu d'aquesta impossibilitat. En l'informe d'avaluació tècnica del projecte es valorarà la suficiència d'aquesta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene el defecte de la documentació en qüestió.
11. Documentació acreditativa de la titularitat i el règim de propietat dels immobles vinculats al projecte, com també del valor que tenen.
12. Documentació acreditativa del valor de les contribucions en espècie dels socis locals, de les quals sols seran admissibles les relatives a terrenys, personal i autoconstrucció d'habitatge.
13. Informe i documentació justificativa de la quantia de les despeses indirectes que s'imputen al projecte.
Cinquena. Termini i lloc de presentació de les sol·licituds i nombre màxim de projectes que s'hi poden presentar
1. El termini de presentació de sol·licituds serà de 30 dies naturals comptadors des de l'endemà de la publicació d'aquest acord en el Diari Oficial de la Comunitat Valenciana. En el cas que l'últim dia del termini fóra inhàbil, el termini s'entendrà prorrogat al primer dia hàbil següent, d'acord amb el que hi ha disposat en l'article 48.3 de la Llei 30/1992, de Règim Jurídic de les Administracions Públiques i del Procediment Administratiu Comú.
2. El lloc de presentació de les sol·licituds serà, preferentment, el Registre General de les Corts, situat al carrer de la Llibertat, número 3, de la ciutat de València i, alternativament, qualsevol dels llocs que establerts en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
3. Qualsevol informació sobre la tramitació de la convocatòria podrà sol·licitar-se a la Comissió de Selecció o en els Serveis Jurídics de les Corts, telefonant al número 927985426.
4. Cada entitat podrà presentar un màxim de tres projectes per a cada convocatòria. Aquesta limitació regirà tant per a projectes presentats per entitats de forma individual com en el cas d'agrupacions d'entitats.
Sisena. Formulari de sol·licitud i documents que han d'acompanyar-lo
1. Per tenir accés a les ajudes objecte d'aquesta convocatòria caldrà omplir, completament, el formulari d'identificació del projecte que figura com a annex III d'aquestes bases. Aquest formulari haurà de ser presentat en paper i s'haurà d'omplir completament.
2. A més, caldrà acompanyar la sol·licitud amb els documents que s'enumeren en l'annex II d'aquesta resolució. Es presentaran en les condicions que s'expressen en aquell annex.
3. Quan la sol·licitud no reunesca els requisits indicats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta base i els annexos II i III d'aquesta resolució, resulta exigible, es requerirà a l'entitat sol·licitant, d'acord amb el que hi ha establert en l'article 71.1 de la llei esmentada, perquè, en el termini de deu dies, esmene el defecte o acompanye els documents preceptius, amb indicació que, si així no ho fa, es considerarà desistida la petició i s'impossibilitarà l'avaluació tècnica del projecte, amb la resolució prèvia que haurà de ser dictada en els termes prevists en l'article 42 de la llei esmentada.
4. Així mateix, quan per qualsevol altre motiu s'haguera d'elevar a la Mesa de les Corts una proposta d'acord denegatori de la subvenció sol·licitada, es concedirà a l'entitat sol·licitant un termini de deu dies perquè, a la vista de l'expedient i de la proposta d'acord formulada, puga presentar les al·legacions i aportar els documents que considere oportuns.
Setena. Percentatge de cofinançament, quantia de les subvencions i cost total dels projectes
1. La participació financera de les Corts en els projectes serà, com a màxim, del 80% del cost total del projecte. No podrà sol·licitar-se, per tant, una quantitat que excedesca d'aquest percentatge.
2. Els projectes que hagen superat l'avaluació tècnica podran ser subvencionats pel 100% de l'import sol·licitat, sense superar, en cap cas, el límit indicat en l'apartat anterior. Es concediran les ajudes per ordre de puntuació de major a menor fins que s'esgoten els fons prevists en aquesta convocatòria.
3. Pel que fa a les entitats subvencionades, la concessió de les ajudes a cada una no podrà superar en conjunt el 20% del total dels fons prevists per a aquesta convocatòria. En el cas que, d'acord amb aquesta convocatòria d'ajudes, superen l'avaluació tècnica dos projectes d'una mateixa entitat o d'una mateixa agrupació d'entitats, la Mesa de les Corts podrà acordar l'assignació de la subvenció només a un o als dos.
4. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original, o si escau, reformulat. Si després de l'execució efectiva del projecte el cost total real resulta ser inferior al previst en un principi, la subvenció serà objecte de minoració, de manera que el percentatge de cofinançament de les Corts es mantinga inalterat.
Vuitena. Subvenció de despeses indirectes
1. Es consideraran despeses indirectes, d'acord amb el que hi ha establert en l'article 6.2.h del Decret 201/97, tota despesa administrativa de la ONGD espanyola, entesa com a tal la seu a la Comunitat Valenciana encarregada de la cogestió del projecte i la contrapart local d'aquesta, derivada exclusivament i directament de la formulació, el seguiment i l'avaluació de cada un dels projectes. La subvenció d'aquests es regularà de la manera següent:
- El percentatge màxim de despeses indirectes es fixa en el 8%.
- Quant als interessos generats pels fons del projecte, en serà obligatòria la reinversió en despeses directes. Les despeses indirectes quedaran excloses d'imputació als interessos esmentats.
- No es consideraran despeses indirectes les següents:
- Funcionament: electricitat, aigua, comunicacions i altres subministraments de la mateixa índole.
- Manteniment de la seu i les instal·lacions de l'entitat i quotes satisfetes per pertinença a qualsevol agrupació d'ONGD.
- Combustible, assegurances i manteniment de vehicles.
- Lloguer de locals.
Novena. Resolució del procediment
1. La Comissió de Selecció, d'acord amb el que hi ha establert en l'article 12 del Decret 201/1997, del Govern valencià, elevarà a la Mesa de les Corts la proposta de resolució de la convocatòria en un termini màxim de cinc mesos, comptadors a partir de la data d'acabament del termini de presentació de sol·licituds.
2. La Mesa de les Corts, oït el parer de la Comissió de Govern Interior, resoldrà la concessió de cada una de les subvencions en el termini màxim d'un mes des de la proposta de la Comissió de Selecció.
3. La resolució de la sol·licitud, que posarà fi a la via administrativa, es notificarà als interessats, d'acord amb el que hi ha disposat en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Contra aquesta resolució es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptador a partir de l'endemà al de la notificació, d'acord amb el que hi ha previst en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant la Sala del Contenciós Administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà al de la notificació, d'acord amb el que hi ha previst en els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
4. La resolució per la qual es concedeixen o deneguen les subvencions, es publicarà en el BOC i en el DOCV.
5. No obstant això, una vegada transcorreguts sis mesos des de l'acabament del termini per a presentar les sol·licituds sense que hi haja hagut resolució expressa, els interessats podran considerar desestimades les seues sol·licituds per silenci administratiu, als efectes que corresponga.
Desena. Avaluació prèvia dels projectes
1. El dipòsit de la documentació i els expedients corresponents a cada convocatòria d'ajudes realitzada per les Corts s'efectuarà per l'Àrea Econòmica de la cambra.
2. Aquells projectes que hagen acreditat el compliment dels requisits tècnics i administratius establerts en aquestes bases seran objecte d'una avaluació tècnica per a la selecció dels que hagen de ser subvencionats en el marc de la convocatòria.
L'avaluació tècnica serà superada en el cas que el projecte tinga una puntuació mínima global de 50 punts, sobre un total de 100 punts que es distribuiran de la forma següent:
- 15 punts, com a màxim, per la capacitat de gestió i l'experiència de l'ONGD sol·licitant.
- 15 punts, com a màxim, per les característiques i el grau d'implicació del soci o la contrapart local.
- 70 punts, com a màxim, per la qualitat del projecte. A l'efecte, es tindrà en compte el grau d'adequació del projecte als criteris prioritaris i objectius, els factors condicionants en el desenvolupament, la població beneficiària, la viabilitat econòmica i financera i la sostenibilitat futura.
En cas d'empat en la puntuació final obtinguda en els projectes, serà preferent l'adjudicació a favor d'aquelles entitats que ocupen un percentatge major de treballadors discapacitats amb relació a les plantilles respectives, o bé es comprometen a contractar un percentatge major de treballadors discapacitats durant l'àmbit temporal de l'ajuda o la subvenció.
3. La comprovació del compliment dels requisits establerts en les bases i l'avaluació dels projectes presentats es realitzarà per una comissió de selecció integrada pels dos vicepresidents o vicepresidentes de les Corts.
4. Per a l'exercici de la funció, la comissió podrà sol·licitar la col·laboració o, fins i tot, la contractació de l'assessorament tècnic extern que estime necessaris. En aquest últim cas, elevarà la corresponent proposta de contractació a l'òrgan rector de la cambra.
5. En els casos d'entitats que ja hagen rebut subvencions del programa de cooperació valencià i a l'efecte d'avaluar la capacitat gestora de l'entitat sol·licitant, la comissió de selecció podrà incloure entre els criteris de valoració la consideració d'un informe tècnic elaborat, si escau, per la Direcció General de Cooperació per al Desenvolupament i la Solidaritat.
6. Per tal d'aconseguir una major redistribució de les ajudes entre les ONGD valencianes i una major concentració dels esforços de cadascuna en un nombre menor de projectes a gestionar, es limitarà a dos el nombre de projectes subvencionats per aquesta convocatòria i per a cada entitat sol·licitant.
7. La comissió de selecció formularà una proposta de resolució sobre la concessió de les ajudes sol·licitades en la convocatòria corresponent. Aquesta proposta serà elevada a la Mesa de les Corts, que resoldrà la convocatòria oït el parer de la Comissió de Govern Interior.
Onzena. Obligacions de les entitats beneficiàries de subvencions
1. Les entitats beneficiàries de subvencions hauran de reunir els requisits i complir les obligacions establertes en aquesta convocatòria i en la legislació vigent.
2. No podran obtenir la condició d'entitat beneficiària les persones o les entitats en què concórrega alguna de les circumstàncies previstes en l'article 13.2 i 3 de la Llei 38/2003, de 17 de novembre, General de Subvencions.
3. Les entitats beneficiàries de subvencions es comprometen a complir les obligacions previstes en l'article 14 de la Llei General de Subvencions esmentada, i en particular a:
a) Executar el projecte i complir els objectius prevists, que fonamenten la concessió de la subvenció.
b) Justificar l'execució del projecte i el compliment dels objectius en els termes prevists en l'article 30 de la Llei General de Subvencions i d'acord amb el que hi ha establert en aquestes bases de convocatòria.
c) Sotmetre's a les actuacions de comprovació i control financer que puguen realitzar els òrgans de control competents, aportant tota la informació que es demane.
d) Comunicar l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan aviat com es conega i, en tot cas, amb anterioritat a la justificació de l'aplicació donada als fons rebuts.
e) Complir la normativa sobre integració laboral de persones amb discapacitat o, si escau, l'exempció d'aquesta obligació, d'acord amb el que hi ha establert en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
f) Facilitar l'accés al lloc i als immobles de l'acció, com també als llibres comptables, als registres diligenciats i altres documents convenientment auditats en els termes exigits per la legislació mercantil i sectorial aplicable.
g) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
h) Donar publicitat del finançament de l'acció per part de les Corts mitjançant la col·locació del distintiu representatiu d'aquest organisme.
i) Informar de qualsevol modificació, canvi organitzatiu, de responsable, de domicili o de qualsevol altra dada identificativa de l'entitat subvencionada, que afecte les relacions amb les Corts, com també comunicar qualsevol eventualitat que sorgesca en el desenvolupament del projecte.
j) Fer una avaluació final de resultats i objectius en els casos i segons els termes prevists en la base vint-i-unena de l'annex I d'aquesta convocatòria.
k) Aportar, mitjançant el cofinançament previst en l'article 7 del Decret 201/1997, la diferència entre el cost total del projecte i la subvenció de les Corts.
l) Reintegrar els fons rebuts en els pressuposts establerts en l'article 37 de la Llei 38/2003, de 17 de novembre, General de Subvencions.
m) Acreditar amb anterioritat a dictar-se la proposta de resolució de concessió que es troben al corrent en el compliment de les obligacions tributàries (estatals i autonòmiques de la Generalitat de la Comunitat Valenciana) i davant la Seguretat Social.
Dotzena. Reformulació del projecte
1. Donat cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per les Corts. La reformulació haurà de realitzar-se d'acord amb les instruccions que proporcione la cambra a l'efecte, i comportarà la presentació per part de l'entitat beneficiària d'un nou formulari d'identificació, en suport escrit, com també una memòria econòmica nova adaptada a les instruccions esmentades i en els termes descrits en l'annex II d'aquestes bases, dins de la carpeta B, punt 21.
2. La contribució financera externa, sota qualsevol de les formes previstes en l'article 7 del Decret 201/1997, d'1 de juliol, del Govern valencià, es podrà ajustar proporcionalment a la reducció de la subvenció. En cap cas aquest ajustament podrà implicar un increment del percentatge de cofinançament de les Corts respecte al que apareixia en el projecte inicial.
3. Donat cas que no es presente la reformulació pressupostària del projecte, s'entendrà que l'entitat beneficiària renuncia a la subvenció concedida, sense perjudici de l'aplicació prèvia del que hi ha disposat en l'article 76 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
Tretzena. Inici de l'execució i lliurament anticipat de fons
1. Una vegada aprovada la subvenció, l'Àrea Econòmica tramitarà el lliurament del 100% de la subvenció concedida. L'ONGD haurà de comunicar a les Corts la data de la recepció de la subvenció concedida en el termini dels deu dies hàbils següents a l'ingrés d'aquella en el compte bancari assenyalat a l'efecte, i haurà d'aportar original o fotocopia compulsada de la transferència bancària
2. Les Corts es reserven la facultat de requerir en qualsevol moment una garantia real o personal a l'entitat beneficiària si hi ha circumstàncies objectives que ho justifiquen.
3. En el mes següent a la data en què s'hagen lliurat els fons, l'entitat beneficiària haurà de comunicar a l'Àrea Econòmica la data d'inici de l'execució del projecte. Donat cas que aquesta notificació no s'efectue, es considerarà com a data d'inici la que resulte de l'aplicació del que hi ha disposat en l'article 22.2 del Decret 201/1997, del Govern valencià.
Catorzena. Informes semestrals i justificació anual
1. Les entitats hauran de presentar, per cada projecte subvencionat, un informe semestral sobre la marxa d'execució d'aquest, segons el model normalitzat disponible en l'Àrea Econòmica de les Corts.
2. No es tindran en compte les sol·licituds de modificació del projecte subvencionat, o d'ampliacions de termini, que requeresquen l'autorització prèvia i expressa de la Mesa de les Corts, que s'incloguen en els informes semestrals.
3. El termini per a la presentació de l'informe semestral serà de deu dies comptadors des de l'endemà al transcurs de cada semestre d'execució del projecte
Quinzena. Acabament del projecte, informe final i justificació de les despeses
1. Els projectes es consideraran acabats una vegada transcorregut el termini d'execució previst en el formulari d'identificació del projecte. El termini per a la presentació de l'informe final i la justificació de les despeses serà de tres mesos a partir de la data d'acabament del projecte i tota la documentació haurà de presentar-se davant l'Àrea Econòmica acompanyant l'original d'una còpia per a compulsar-la, o bé s'hi podrà adjuntar una còpia compulsada degudament per un notari o fedatari públic.
Tanmateix, en el cas que es faça l'avaluació final de resultats i objectius a què fa referència la base vint-i-unena d'aquest annex, la presentació de l'informe i la documentació justificativa d'aquesta s'haurà de fer dins dels sis mesos següents a l'acabament del projecte.
2. L'informe final haurà d'emplenar-se en el model normalitzat disponible en l'Àrea Econòmica de les Corts, i s'hi haurà d'analitzar i avaluar la realització del projecte en conjunt, i també reflectir les actuacions finançades amb càrrec a la subvenció de les Corts i les que s'hagen finançat a càrrec d'altres subvencions o fons propis.
3. L'informe final haurà d'acompanyar-se dels documents següents:
a) Certificació original del secretari de l'entitat beneficiària amb el vistiplau del president del fet que la subvenció, i, si escau, els interessos generats per aquesta, han estat invertits totalment en el projecte per al qual va ser concedida, i en la qual consten, a més a més, el cost total del projecte i els objectius aconseguits.
b) Donat cas que les despeses inherents a l'execució del projecte s'hagen realitzat a l'exterior, informe del soci local sobre les repercussions del projecte, i també un certificat d'aquest que acredite l'import de les transferències rebudes imputables a la subvenció concedida per les Corts.
c) Documents o certificacions bancàries acreditatius dels aspectes següents: ingrés de la subvenció en el compte corrent obert a l'efecte, transferències bancàries realitzades amb càrrec d'aquest i, si escau, tipus de canvi de les transferències bancàries realitzades. Així mateix, certificat de l'entitat bancària dels interessos produïts pel dipòsit de la subvenció des del dia de l'ingrés, tant a Espanya com al país de destinació.
d) Relació numerada dels documents justificatius de la despesa realitzada a càrrec de la subvenció concedida, segons el model normalitzat disponible en l'Àrea Econòmica. Aquesta relació numerada haurà d'agrupar-se segons les partides detallades en el formulari d'identificació del projecte o, si escau, en la reformulació econòmica presentada o en la modificació pressupostària autoritzada del projecte.
e) Documents justificatius de les despeses realitzades a càrrec de la subvenció concedida, ordenats sobre la base de la relació numerada a la qual es refereix la lletra anterior. Aquests documents consistiran en factures i altres documents de valor probatori equivalent en el tràfic juridicomercantil o amb eficàcia administrativa, en original o fotocopia compulsada. Els originals hauran de marcar-se amb un segell o diligència, indicant-hi la subvenció per a la justificació de la qual han estat presentats i si l'import del justificant s'imputa totalment o parcialment a la subvenció.
Setzena. Justificació de les despeses i auditoria
1. Els documents justificatius de la despesa han de ser autèntics; a l'efecte, haurà de presentar-se el document original acompanyat d'una còpia per a compulsar-la o una còpia compulsada degudament per un notari o fedatari públic.
2. Les factures presentades hauran de complir els requisits exigits per la legislació del país en el qual s'hagen adquirit els béns o prestat els serveis, per al o pel beneficiari de la subvenció i, en tot cas, inclouran:
a) Nom, cognoms, denominació social, domicili i número d'identificació fiscal, si escau, de l'expedidor i del destinatari.
b) Descripció de l'operació i contraprestació total.
c) Lloc i data d'emissió.
d) Certificació del fet que s'ha efectuat l'abonament de l'import per l'entitat beneficiària.
e) Diligència de l'entitat beneficiària en la qual es faça constar el número d'expedient i l'afectació, total o parcial, al projecte subvencionat. Donat cas que el document justificatiu de la despesa s'impute a més d'un cofinançador, s'expressarà, a més a més, el percentatge de finançament que s'impute a la subvenció de les Corts.
3. La data de les factures i les justificacions de les despeses a càrrec de la subvenció de les Corts haurà d'estar compresa dins del termini d'execució real del projecte. Sols s'acceptaran factures anteriors o posteriors, en no més de sis mesos, per a les despeses indirectes de formulació i avaluació.
4. Donat cas que la contrapart local no puga desprendre's d'algun document justificatiu de la despesa, s'haurà de presentar un informe que motive aquesta impossibilitat. En aquest cas, caldrà aportar una còpia del document acarada per un notari o per un funcionari de l'ambaixada o consolat espanyol, qui donarà expressament fe que a l'original del document s'ha fet constar de manera fefaent que aquesta despesa ha estat subvencionada per les Corts, totalment o parcialment, en la quantia que s'especifique.
5. Si la justificació de la despesa no assoleix la totalitat de la quantia subvencionada o si es dona la circumstància descrita en la base 7.4 d'aquest annex, la Mesa de les Corts iniciarà el procediment corresponent de minoració de la subvenció concedida.
6. Pel que fa al procediment de gestió i justificació de la subvenció pública, s'atendrà especialment al que hi ha disposat en els articles 29 a 31 de la Llei General de Subvencions.
Dissetena. Control financer
1. Els originals de tots els documents justificatius de la despesa imputables al projecte quedaran dipositats a la seu de la Comunitat Valenciana de l'entitat beneficiària, si més no, durant un període de cinc anys des de la presentació de l'informe final.
2. L'entitat beneficiària es compromet a permetre el control financer que correspon a l'Àrea Econòmica i a la Mesa de les Corts, i facilitarà, a l'efecte, tota la informació que se li demane.
Divuitena. Modificació del projecte i ampliacions de termini
1. Quan durant l'execució del projecte esdevinguen circumstàncies que n'alteren o dificulten greument el desenvolupament, l'entitat beneficiària estarà obligada a sol·licitar, de forma motivada i amb caràcter immediat a l'aparició de les circumstàncies que la justifiquen, autorització de modificació substancial del projecte a la Mesa de les Corts.
S'entén per modificació substancial aquella que afecte objectius, resultats, població beneficiària, ubicació territorial, soci local o variació de les partides pressupostàries en més o menys del 10% del pressupost inicialment aprovat o reformulat. La resta de modificacions de projecte es consideraran modificacions no substancials i hauran de ser comunicades per escrit a la Mesa de les Corts de forma immediata a l'aparició de les circumstàncies que les motiven.
2. Qualsevol modificació del projecte comportarà la presentació, adaptat a les noves circumstàncies, d'un formulari d'identificació nou, en suport escrit, i també una memòria econòmica nova en els termes descrits en l'annex II d'aquestes bases.
3. El termini d'execució del projecte i els terminis de presentació de la justificació de despeses d'una anualitat i de la tramesa de l'informe final sols podran ser ampliats si ho autoritza la Mesa de les Corts, amb la sol·licitud prèvia de l'entitat beneficiària, d'acord amb el que hi ha disposat en l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
4. L'entitat beneficiària haurà de presentar la sol·licitud d'ampliació, degudament motivada, amb antelació a la data de venciment del termini, d'acord amb el que hi ha disposat en l'article 49.3 de la llei esmentada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data de final de l'execució. En el cas d'informe final s'aplicarà el mateix criteri.
5. Si 10 dies abans de la data prevista inicialment com la de final de l'execució o de la data límit per a justificar o presentar l'informe final, les Corts no hagueren denegat expressament la sol·licitud d'ampliació, aquesta es considerarà autoritzada per silenci positiu, sense perjudici de l'obligació de resoldre prevista en l'article 42 de l'esmentada Llei 30/1992.
Dinovena. Revocació i reintegrament de les subvencions
1. Si hi haguera motius fundats per a considerar que el projecte de cooperació està sent executat incorrectament, la Mesa de les Corts, d'acord amb el que hi ha disposat en l'article 26 del Decret 201/1997, del Govern valencià, podrà:
a) Suspendre provisionalment el desenvolupament de l'acció fins que se supervise l'execució del projecte, llevat que l'entitat garantesca la devolució dels fons rebuts.
b) Revocar, una vegada acreditada l'execució incorrecta del projecte i amb audiència prèvia de l'entitat interessada, l'acord de concessió.
2. D'acord amb el que hi ha establert en l'article 27 de l'esmentat Decret 201/1997, l'entitat beneficiària de la subvenció haurà de reintegrar la quantitat rebuda i abonar l'interès de demora des del moment del pagament de la subvenció en els supòsits prevists en l'article 37 de la Llei 38/2003, General de Subvencions, i en l'article 15 del Decret 201/1997 esmentat.
Aquesta convocatòria i la corresponent concessió d'ajudes s'ajustaran al que hi ha disposat en els preceptes de caràcter bàsic de la Llei 38/2003, de 17 de novembre, General de Subvencions, com també a aquells altres preceptes del mateix text legal que, amb caràcter supletori, mentre siguen compatibles amb la legislació pròpia, resulten d'aplicació de conformitat amb el que hi ha disposat en l'article 4 del Decret 201/1997, d'1 de juliol, del Consell de la Generalitat, en especial en allò relatiu al règim de reintegraments i d'infraccions i sancions.
Igualment, seran d'aplicació a aquesta convocatòria els preceptes en matèria de subvencions recollits en el text refós de la Llei d'Hisenda Pública de la Generalitat, sempre que no s'oposen als articles bàsics de la llei estatal susdita.
Vintena. Difusió de l'origen de les subvencions
Les entitats que reben aquestes ajudes hauran de donar difusió a l'origen de la subvenció i incorporar de forma visible l'emblema de les Corts en tot material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibesquen el logotip propi, l'emblema de les Corts haurà de figurar amb les mateixes dimensions i en iguals condicions de visibilitat.
Vint-i-unena. Seguiment i avaluació final de resultats i objectius
1. Serà preceptiva la realització d'una avaluació final externa en el termini de sis mesos des de la data d'acabament del projecte per a tots aquells projectes el cost total dels quals siga superior a 250.000 euros. El cost de l'avaluació estarà pressupostat en la sol·licitud de subvenció, i s'hi valorarà el grau de compliment de l'objectiu específic del projecte i dels resultats assolits. Aquesta avaluació serà preceptiva per al tancament del projecte i formarà part de l'expedient de justificació.
2. El cost de les avaluacions a què es refereix aquesta base podrà estar previst entre les despeses de subvenció, amb el límit del 2% de la subvenció sol·licitada en el cas que es tracte de projectes amb avaluació obligatòria. Les persones físiques o jurídiques que en realitzen l'avaluació seran designades per l'entitat beneficiària de la subvenció prèvia la comunicació a la Mesa de les Corts, mitjançant el procediment que s'hi establesca.
3. En els projectes el cost total dels quals siga fins a 250.000 euros, la realització d'aquesta avaluació final serà potestativa.
4. Les Corts podran realitzar missions de seguiment en el terreny per a verificar el grau de compliment de les actuacions i reclamar informes valoratius sempre que s'estimen necessaris.
Vint-i-dosena. Avaluació d'impacte dels projectes
1. Les Corts, amb l'objecte d'analitzar els efectes sobre el desenvolupament del país i sobre la imatge de la Generalitat en aquest, podran sotmetre els projectes subvencionats a una avaluació de les conseqüències de les accions realitzades, per tal d'identificar i corregir les possibles deficiències o els impactes negatius i d'optimitzar els recursos emprats.
L'avaluació es realitzarà d'acord amb la metodologia i els procediments estàndard en matèria de cooperació al desenvolupament, comprovant els efectes i el grau de compliment dels objectius del projecte d'acord amb els criteris clàssics d'eficàcia, eficiència, pertinença, impacte i viabilitat.
2. Aquesta avaluació podrà ser efectuada mitjançant la contractació d'entitats externes, especialitzades en la matèria.
Vint-i-tresena. Col·laboració i coordinació institucional
1. L'aprovació de la convocatòria anual d'ajudes i la resolució que posteriorment n'acorde la concessió es comunicaran a la conselleria d'Immigració i Ciutadania, per tal que les actuacions que realitzen les Corts s'integren degudament en el marc de la política de cooperació internacional al desenvolupament que planifique i realitze la Generalitat.
2. Les Corts instaran l'articulació de mecanismes de col·laboració institucional per a l'òptima realització de les accions que promoga la cambra en aquesta matèria, amb caràcter ordinari mitjançant convocatòria anual o per raons humanitàries davant de situacions d'emergència.
ANNEX II
DOCUMENTACIÓ QUE HA D'ACOMPANYAR EL FORMULARI D'IDENTIFICACIÓ DEL PROJECTE
COOPERACIÓ INTERNACIONAL AL DESENVOLUPAMENT
CONVOCATÒRIA DE LES CORTS 2007
Notes:
- La documentació haurà de presentar-se en dues carpetes, corresponents a cadascun dels apartats A i B. En cada carpeta constarà la seua denominació (per exemple «Carpeta A: Dades administratives de l'entitat sol·licitant»).
- Les carpetes contindran els documents ordenats d'acord amb el número que se'ls atribueix en aquest llistat i s'han de presentar degudament separats els subapartats de què consta cada carpeta.
Si una entitat presenta diversos projectes a qualsevol de les convocatòries podrà presentar un exemplar únic de la carpeta A i farà constar la referència del projecte en què es troben les ja presentades (llevat del cas dels documents 11 a 14, que hauran d'aportar-se de forma individual per cadascun dels projectes presentats, ja que haurà d'obrir-se un compte independent per cada projecte).
- S'eximeix de la presentació del document 15 les entitats que amb anterioritat hagen rebut subvencions de les Corts o del Programa de Cooperació de la Generalitat en convocatòries passades de projectes de cooperació internacional al desenvolupament.
CARPETA A: DADES ADMINISTRATIVES DE L'ENTITAT SOL·LICITANT
1. Targeta d'identificació fiscal de l'entitat sol·licitant.
2. Certificat acreditatiu de la inscripció en el Registre d'Organitzacions No Governamentals, adscrit a l'Agència Espanyola de Cooperació Internacional, en el qual conste la seu de què disposa l'ONGD a la Comunitat Valenciana.
3. En cas d'ONGD que ja van ser subvencionades en alguna de les últimes cinc convocatòries i les condicions d'inscripció de les quals no hagen variat, aportaran el certificat del secretari de l'entitat amb el vistiplau del president de posseir seu oberta a nom de l'entitat a la Comunitat Valenciana.
4. En cas d'haver-hi alguna variació en la inscripció de l'ONGD, n'hauran d'aportar el certificat corresponent.
5. En cas de no haver-hi cap variació en la inscripció de l'ONGD, hauran d'aportar certificat del secretari de l'entitat amb el vistiplau del president que les condicions d'inscripció en el Registre de l'Agència Espanyola de Cooperació Internacional no han variat des que es va realitzar aquesta.
6. Certificat del secretari de l'entitat amb el vistiplau del president de no incórrer en cap de les circumstàncies recollides en l'article 13.2 i 3 de la Llei 38/2003, de 17 de novembre, General de Subvencions.
7. Certificat del secretari de l'entitat amb el vistiplau del president de complir la normativa sobre integració laboral de persones amb discapacitat o, si és el cas, l'exempció d'aquesta obligació.
8. Certificat del secretari de l'entitat amb el vistiplau del president en què s'haurà de fer constar l'acord de sol·licitar la subvenció de conformitat amb les normes estatutàries (amb referència expressa al títol o els títols dels projectes per als quals se sol·licita subvenció).
9. Certificat del secretari de l'entitat amb el vistiplau del president en què s'haurà de fer constar el compromís que l'entitat no durà a terme, en l'àmbit d'execució del projecte presentat, cap acció que puga resultar contradictòria amb la política exterior d'Espanya i igualment el compromís que l'ONGD no realitzarà cap acció que puga resultar contradictòria amb els objectius de la Generalitat (amb referència expressa al títol o títols dels projectes per als quals se sol·licita subvenció).
10. Certificats d'estar al corrent:
a) En el compliment de les obligacions fiscals de l'Agència Estatal de l'administració Tributària.
b) En el compliment de les obligacions fiscals de la conselleria d'Economia, Hisenda i Ocupació de la Generalitat de la Comunitat Valenciana.
c) En el compliment de les obligacions amb la Seguretat Social.
11. Fitxa de manteniment de tercers segons el model normalitzat disponible en l'adreça http://www.pre.gva.es/cdre/cooperacion, en què constarà el compte bancari en què rebrà, si escau, la transferència.
12. Acreditació de la titularitat del compte bancari que s'assenyala en la fitxa de manteniment de tercers.
13. Acreditació del poder de representació de la persona jurídica pel signant de la declaració continguda en la fitxa de manteniment de tercers.
14. Document d'identificació fiscal de la persona física signant de la declaració continguda en la fitxa de manteniment de tercers.
CARPETA B: DADES TÈCNIQUES DE L'ENTITAT SOL·LICITANT I DEL PROJECTE
15. Diari oficial o qualsevol altre document oficial, aliè a l'entitat, que acredite l'experiència de l'entitat sol·licitant en l'execució de sis projectes de cooperació en països en vies de desenvolupament. Aquests documents hauran d'anar precedits d'una taula en què s'especifique cadascun dels projectes realitzats (títols i dates d'execució), l'import total de cadascun dels projectes (en euros), els organismes finançadors i la quantia de les subvencions concedides (en euros).
16. Memòria d'activitats de l'entitat sol·licitant. En la memòria constaran:
a) Activitats realitzades durant l'últim any natural anterior a la convocatòria.
b) Estat comptable i ingressos de l'exercici corresponent als últims comptes aprovats, que inclourà un balanç d'operacions i fonts de finançament.
c) Nom dels directius i membres del patronat o òrgan col·legiat equivalent. Data del nomenament i sistema d'elecció d'aquests.
17. En el cas que el projecte es realitze a través d'una agrupació d'entitats, especificació de les entitats que en conformen l'agrupació, de la seua experiència i capacitats, i també, si escau, memòria d'activitats conjuntes anteriors.
18. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant l'administració per a aquests temes.
19. Antecedents. Context. Participació dels beneficiaris. Descripció detallada del projecte. Integració del projecte en el marc estratègic arreplegat en el Pla anual de cooperació al desenvolupament de la Generalitat 2007.
20. Anàlisi de viabilitat i sostenibilidad.
21. Memòria econòmica del projecte, de conformitat amb allò establert en els articles 6, 7 i 8, del Decret 201/1997, d'1 de juliol, del Govern valencià (DOGV número 3036, de 16.07.1997). Aquesta memòria haurà d'adaptar-se als conceptes de despeses contingudes en el formulari d'identificació del projecte i contindrà:
a) Pressupost detallat al màxim en euros (d'acord amb les partides del formulari de sol·licitud i que incloga costos unitaris, nombre d'unitats i distribuïts en conceptes i subconceptes de despesa).
b) Costos en moneda local i en moneda intermèdia.
c) La memòria comprendrà un plans de finançament (que n'incloga els finançadors i les activitats finançades per cadascun).
Es recorda que és preceptiu que s'incloga en aquesta memòria econòmica la realització d'una avaluació final externa per a tots aquells projectes el cost total dels quals siga superior a 250.000 euros, i que en els projectes el cost total dels quals siga de fins a 250.000 euros la realització d'aquesta avaluació final serà potestativa. En el primer cas, la subvenció sol·licitada per a la realització d'aquesta avaluació no podrà ser superior al 2% de l'import global de la subvenció que se sol·licite. En el segon, no serà aplicable la limitació esmentada, si bé l'import de la subvenció que se sol·licite per a això haurà de ser coherent amb el projecte que s'ha d'executar i el tipus d'avaluació que s'ha de realitzar.
22. Relació del personal laboral i voluntari de l'entitat sol·licitant que participarà en l'execució del projecte i dades identificatives d'aquest personal: nom, DNI (o equivalent del país en vies de desenvolupament) i lloc o funció en l'organització. Idèntica relació pel que fa al personal del soci local.
23. Descripció del soci local: naturalesa jurídica, finalitats de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció. Aportació d'estatuts del soci local.
24. Factures proforma en què es basen els costos descrits en la memòria. Cadascuna de les factures apareixerà, així mateix, subnumerada, d'acord amb una relació d'aquestes que les acompanyarà. En cas d'impossibilitat de presentació d'alguna factura proforma, s'aportarà informe justificatiu de la dita impossibilitat.
25. Informe i documentació justificativa de la quantia de les despeses indirectes que s'imputen al projecte, que hauran de detallar-se i acompanyar-se de les factures proforma corresponents.
26. Documentació acreditativa del valor de les contribucions en espècie del soci local (només si n'hi ha):
a) Certificat del registre o autoritat competent que certifique el valor real de les espècies.
b) Si es tracta de mà d'obra, han d'aportar els salaris mitjans de la classificació laboral de què es tracte.
27. Documentació acreditativa de la titularitat i règim de propietat dels immobles vinculats al projecte (només si n'hi ha).
a) Certificat del registre o autoritat competent en què conste el valor de l'immoble o solar edificable aportat.
b) Certificat del registre o autoritat competent que acredite la propietat.
c) Compromís per part de l'entitat de la cessió dels immobles vinculats al projecte, bé als beneficiaris, bé al soci local.